khistorydata/jeongjo-sjw-relations huggingface dataset:
정조 4년
李亨逵。以弘文館言啓曰。新除授副校理李鼎揆。時在慶尙道慶州地。經筵入番事緊。請斯速乘馹上來事。下諭。傳曰。依啓。
정조 4년
徐有防。以右邊捕盜廳言啓曰。依下敎。罪人趙德壽。移囚本廳之意。敢啓。傳曰。知道。
정조 4년
大司諫李敬玉。掌令權德訓。獻納尹長烈。校理姜忱。副校理金宇鎭。修撰尹尙東權以綱。副修撰金履禧柳孟養啓曰。請喬桐府黜置罪人鄭致達妻。夬正王法。以洩神人之憤。請還寢遠竄罪人韓翼謩金吾草記勿施之命。仍施遠竄之典。請放歸田里罪人金相福。亟令王府。拿鞫嚴問。快正王法。請黑山島圍籬罪人龜柱。亟加嚴鞫。快正王法。請削黜罪人洪樂純。爲先中道付處。
정조 4년
大司諫李敬玉。掌令權德訓。獻納尹長烈啓曰。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。請洪國榮爲先亟施遠竄之典。答兩司曰。不允。第六件七件事。亟停勿煩。
정조 4년
掌令權德訓啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請梁山郡定配罪人錫達。依律處斷。請大靜縣定配罪人聖中。亟令王府。設鞫嚴問。期於得情。夬正王法。請削版罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。夬正王法。請薪智島薦棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴鞫。期於得情。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。請楸子島安置罪人李普行。亟令王府。拿鞫嚴問。新除授持平李東稷。時在洪忠道公山地。請斯速乘馹上來事。下諭。答府曰。不允。第六件七件事。亟停勿煩。下諭事依啓。措辭見上
정조 4년
吏曹判書金鍾秀疏曰。伏以。臣之病昏疎迂。本不當一日復據銓地。而只緣大政迫頭。逃遁不得。淟涊至今。僅僅挨過。惟俟三告之徹。便屬瓜熟之期。而不料加由甫下。召牌三臨。申之以特敎催促。臣惶恐之極。遂不得不冒昧承命。當退愈進。行止郞當。自顧多慙。人謂臣何。噫。力避權要之地。少緩盈滿之災。卽臣至願血誠也。四三年來。屢煩哀呼。亦旣蒙聖慈之愍惻矣。夫以我聖上天地之仁。凡在一物之微。慮或不獲其所。臣雖不肖。無足備數。蒙幸受恩於殿下。亦已久矣。到今何忍必枉其性。使之不保其生乎。況臣大病之餘。榮衛俱脫。神精都喪。遺忘顚錯。觸事憒憒。卽天鑑之所俯燭也。臣雖欲久據不去。無奈力不從心。惟有及早解卸。庶免重誤國事。玆瀝肝血。仰干崇嚴。伏乞聖上。亟命鐫遞臣銓任。回授可堪之人。使公私兩幸焉。抑臣有區區私懇。不敢自阻於閔覆之下。臣猥蒙恩資。準法貤贈。榮推父祖。感結幽明。祠版墳山。皆在廣州境內。改題與焚黃之禮。擇日將行。而身佩將符。無路擅行。陳懇往來。有例可據。不避煩猥。敢此附瀆。伏願特賜恩暇。俾伸至情。臣不勝攢祝。答曰。省疏具悉。冢宰重任。豈可因卿私懇而曲副。卿其勿辭。依所請往來焉。
정조 4년
吏曹參議沈豐之疏曰。伏以臣。再昨親政入侍之時。忽伏奉三銓新命。臣驚惶震懍。五內失守。不知所以措躬之所。噫。臣之長短本末。殿下已盡俯燭。同朝亦旣共悉。文質俱無所當。魯劣最居人下。比年以來。過蒙聖恩。前後歷剔。罔非華顯。而未敢辭巽。一皆冒膺者。豈有他哉。誠以洪造隆渥。愈往益摯。德海恩山。報答無階。惟以筯力奔走。殫竭心誠。粗效鞠躬之義。隨逐行隊。愧切尸素。每自循省。未嘗一日安于心也。至於天官佐貳。地望尤別。職秩雖次於長亞。責任實緊於政注。通塞簪紳。激揚淸濁。人心以之淬勵。朝綱以之振刷。雖古之名碩。望實俱叶者當之。猶尙逡巡退讓。顧臣之至愚極陋。夫豈有一分近似於是職。而方當聖朝一初之會擧。而畀之不少難懼。蚊蝱之負泰山。僬僥之擧千匀。未足以喩此。畢竟僨誤。可立而待。臣之一身。固不足恤。其於累聖簡而玷名器。何哉。且國子選部。世所稱一切峻望。一政之內。次第通擬。事異近例。戒在太驟。此尤臣決難冒進之一端。而退自邇列。天牌屢降。飭敎繼下。辭旨截嚴。逃遁無路。黽勉承膺。半日參政。若固有之。自顧慙惶。人謂斯何。夤緣事會。終遂盤礡。揆以廉防。斷無是理。伏惟殿下之前哉。牌召之下。末由趍承。隨詣闕外。略陳短章。伏乞聖明。俯察肝膈之懇。特許鞶帶之禠。以重公器。以安私分。千萬幸甚。答曰。省疏具悉。本曹可謂宿硏。爾其勿辭察職。
정조 4년
庚子六月二十四日。兼春秋洪光一。刑曹。黃海道文化縣鳳岡書院院生裵德五。以馳馬院前事。定配於平安道三和府。有照律不審之失。不宜仍配。合有分揀之道是白乎矣。旣有問于該道。以啓之命。上裁何如。啓。傳曰。依所啓施行爲旀。文化前縣令捧供時。以此結語內辭意。發問目之意。文移該府爲良如敎。
정조 4년
庚子六月二十四日卯時。上御誠正閣。大臣備局堂上。引見入侍時。領議政金尙喆。左議政徐命善。右議政李徽之。開城留守鄭好仁。禮曹判書金熤。漢城左尹李柱國。訓鍊都正李敬懋。行副司直徐有寧。吏曹參判鄭民始。大司諫李敬玉。獻納尹長烈。校理姜忱。左承旨李亨逵。假注書趙興鎭。事變假注書沈達漢。兼春秋張顯慶。記事官徐龍輔。以次進伏訖。尙喆等曰。再昨日老炎轉甚。而親臨開政。竟夕勞攘。聖體。若何。上曰。一樣矣。王大妃殿症候。若何。上曰。一樣矣。惠慶宮氣候。若何。上曰。一樣矣。中宮殿氣候。若何。上曰。一樣矣。尙喆曰。今番都目。嗣服後可謂一初之政。而都目善爲之。臣等不勝欣忭矣。上曰。今番都政何如云耶。尙喆曰。善爲之云矣。尙喆曰。今番都政。刑曹正郞申耆。聞以六品之銜。陞復五品之職。有違常格。難免不審之責。吏曹判書金鍾秀推考。刑曹正郞申耆改差。何如。上曰。依爲之。出擧條徽之曰。伏聞日前都政時。自上有兵曹初仕取才。更令新判書試取之敎云。初仕試取者。不過額外禁軍一人。其餘兩廳騎士。則其試取。只觀其矢數之多寡。別無身言書判選取之規。而今若更爲試取。則前已入格者。不無稱冤之端。依前施行。恐似得宜矣。上曰。依爲之。出擧條命善曰。今番都政。安邊府使。以副使擬望蒙點。出疆之臣。元無兼帶之例。而聞吏判之言。則欲陳白遞改云。此則吏判未諳格例之致也。尙喆曰。藩臣狀奏。何等體重。而黃海監司尹坊之前後誤錯。非止一二。不卽處分。聖意雖出於包容。到今事面。勢難一向寬假。數遞之弊。有未可顧。黃海監司尹坊。罷職。何如。上曰。依爲之。出擧條尙喆曰。兵曹判書李衍祥。備局堂上還差。仍察有司之任。嶺南句管堂上。亦爲差下。都承旨李性源。有司堂上還爲差下。使之察任。何如。上曰。依爲之。出擧條尙喆曰。諸道稅穀。自是惟正之供。各邑隨其所捧。宜卽船運上納。而聞監色輩。貿取於京中。備納於該倉。故米色之麤劣。斗斛之無面。專由於此云。事極萬萬駭然。前此謬習。雖不一一追論。此自有朝家令甲。此後冒犯者。當該守令。依法重勘。不飭之道臣。亦難免論責。以此意。爲先各別嚴飭諸道。俾無隨現生事之患。何如。上曰。依爲之。若有從後現發之弊。各別論罪。可也。出擧條鄭民始曰。昨冬以上納尺文考還之法。申明擧行之意。有所筵稟關飭矣。今年又復如前。各項上納。尙多未收。道臣若能一一考還。另加督飭。俾不敢愆期。則豈如是乎。其在奉行朝令之道。誠甚未安。諸道道臣。一竝推考。使之着實擧行。何如。上曰。依爲之。各別申飭。無至從後摘發重勘之弊。可也。出擧條命善曰。訓局事。誠可悶矣。薦望擬入。已過一望而尙未下。故曠務爲悶矣。上曰。予有所商量者。從當下敎矣。臺諫進前。上曰。新啓外。只擧末端。敬玉啓曰。請大靜縣爲奴罪人金壽賢。更令王府。設鞫嚴問。依律處斷。上曰。不允。又啓曰。請爲奴罪人河翼龍金重得。亟命王府。設鞫得情。快正王法。上曰。不允。又啓曰。請海南縣定配罪人李弘濟。亟令王府。設鞫嚴問。上曰。不允。又啓曰。請大靜縣定配罪人聖中。放逐罪人有信宗甲義駿等。竝令王府。設鞫嚴問。期於得情。快正王法。上曰。不允。又啓曰。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。上曰。不允。又啓曰。請定配罪人具翼遠。亟寢酌處之命。仍令王府。嚴鞫得情。快施當律。上曰。不允。又啓曰。請減死安置罪人大燮。亟寢酌處之命。仍令王府。設鞫得情。夬正王法。上曰。不允。又啓曰。請減死罪人弼海。亟寢酌處之命。仍令王府。設鞫得情。快正王法。上曰。不允。又啓曰。請遠竄罪人安兼濟李宅鎭。亟命王府。竝加嚴鞫。期於得情。依律處斷。上曰。亟停勿煩。又啓曰。請恒善支屬。亟命散配。日謙兄弟。竝投絶島。以嚴隄防。上曰。不允。又啓曰。薦棘罪人瑩中。亟令王府。設鞫嚴問。快施當律。上曰。不允。又啓曰。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。上曰。不允。又啓曰。請濟州牧減死定配罪人範聖。依律處斷。上曰。不允。又啓曰。請減死定配罪人德秀。亟令王府。更加嚴鞫。夬正王法。上曰。不允。又啓曰。請逆賊尙魯。亟施孥戮之典。上曰。不允。又啓曰。新除授司諫趙榮弼。時在江原道歙谷縣任所。請斯速乘馹上來事。下諭。上曰。依啓。命退。諸臣以次退出。
정조 4년
庚子六月二十四日辰時。上御誠正閣。禮房承旨入侍時。右承旨徐有防。記事官金載瓚。記注官張顯慶。記事官徐龍輔。以次進伏訖。命書傳敎曰。三度加由。不過無事時例告之謂也。今則政命旣下。兩銓長重任。不可虛曠。吏曹判書金鍾秀。兵曹判書李衍祥。一體牌招開政。又命書傳敎曰。黃海監司有闕之代。另加擇差。上曰。今番科講便否。旣令館閣臣獻議。只可只收於堂上。玉堂及奎章閣郞廳。竝令收議。且國有大事。詢于時原任大臣。例也。今番竝令收議於致政大臣事。分付。先朝科講始設時傳敎及節目。革罷。時傳敎入之。命退。承史以次出。
정조 4년
庚子六月二十四日戌時。上御誠正閣。坐直承旨入侍時。右副承旨李鎭恒。假注書趙興鎭。兼春秋金廷龍。記事官徐龍輔。以次進伏訖。上命書吏曹判書疏批。又命書傳敎曰。新除授承旨。牌招察任。又命書傳敎曰。今日政。新除授海伯。不多日內辭朝。仍命讀刑曹公事。鎭恒讀奏。命書判府後。命退。承史以次退出。
정조 4년
行都承旨李性源坐。行左承旨金夏材坐。右承旨李亨逵坐。左副承旨徐有防坐直。右副承旨李鎭恒坐直。同副承旨金魯淳坐。注書鄭東浚在外金載瓚仕。假注書趙興鎭仕直。事變假注書沈達漢仕。
정조 4년
傳于金夏材曰。左副承旨入侍。
정조 4년
徐有防。以實錄廳郞廳。以摠裁官意啓曰。本廳謄錄郞廳洪聖淵外任。代權知承文院副正字金聖準差下。使之察任。何如。傳曰。允。
정조 4년
吏曹口傳政事。兼實錄記事官段金聖準。
정조 4년
傳于李鎭恒曰。右副承旨入侍。
정조 4년
金夏材啓曰。禁衛營御營廳從事官來言。今日本營軍兵。日次私習云矣。敢啓。傳曰。知道。
정조 4년
徐有防。以禮曹言啓曰。卽接穆陵別檢所報。則本陵忌辰祭享時。兩官不可不備員參祀。而新除授參奉李弘廉。家在平安道平壤地。未及上來。卽爲變通云。莫重祭享。兩官當爲備員。參奉李弘廉。今姑改差。其代。卽令該曹口傳差出。以爲備員將事之地。何如。傳曰。允。
정조 4년
吏曹口傳政事。任希默爲穆陵參奉。
정조 4년
徐有防。以兵曹言啓曰。來七月初八日。大駕詣宗廟展謁後。詣藏譜閣展拜時。以何營軍兵隨駕。何營軍兵留陣。而禁軍馬步軍兵。幾番幾哨磨鍊乎。敢稟。傳曰。訓局馬軍三哨。步軍十哨。禁軍四番。隨駕。留陣。禁御兩營爲之。
정조 4년
李鎭恒。以戶曹言啓曰。時御所各處墻壁垣宇。依定式。發遣本曹正郞臣李壽仁與兵曹參知臣金魯永。左郞臣申光祐。東所衛將臣金命爀。南所衛將臣南海源。西所衛將臣申載文。北所衛將臣姜游。眼同看審後。有頉各處。別單書入。分付紫門監。使之着實修改。亦令本曹郞廳。監董擧行之意。敢啓。傳曰。知道。
정조 4년
又以兵曹言啓曰。今六月二十五日。江原道原州居幼學成舜天。自敦化西挾門入來。鳴申聞鼓。依定式。下該曹推問。何如。傳曰。允。
정조 4년
又以刑曹言啓曰。因本曹別單。當放者爲四十九人。減等者爲九人。依此擧行事。命下矣。依傳敎。藍浦金有采。洪州朴昌世。永同趙漢柱。林川趙斗樞。海美奴善才。德山金昌德。舒川李師膺。杆城金處澤。平海金致弘李成茂。松禾盧世奎。豐川申元泰。黃州金德純。松禾金永赫。安岳鄭九徵。新溪曺逢淵。長淵徐尙績。文化李陽喆姜昌輔。鳳山李眞璧。江東扈德復。熙川朴辰星。龜城宋鎭惡。咸從奴順伊。安州奴守長。陽德朱仁喆。三登奴日宅。安州朴枝興。江西鄭斗松。甑山崔益齊。价川蔡太徵蔡宗汗。江界文昌周全倫淳。碧潼金德彬。安州朴箕貞。甑山朴尙五。肅川李景老。江東文哲周。北靑李德茂。興德朴大順。谷城兪彦孫。樂安申龍金。寶城申周翰。泰仁韓德顯。靈巖高喜寬。寶城金光說。益山韓益孝。固城申宗福等四十九名。竝放送。通川韓道源。豐川林景煜。長淵宋聚台。嘉山朱景輝。定州李養煥。南原金龍得。羅州韓愼五。順天崔益大金得鑑等九名。竝減等。徒三年改錄事。竝以分付各該道道臣之意。敢啓。傳曰。知道。
정조 4년
大司諫李敬玉。掌令權德訓。獻納尹長烈。校理姜忱。副校理金宇鎭。修撰尹尙東權以綱。副修撰金履禧柳孟養啓曰。請喬桐府黜置罪人鄭致達妻。快正王法。以洩神人之憤。請還寢遠竄罪人韓翼謩。金吾草記勿施之命。仍施遠竄之典。請放歸田里罪人金相福。亟令王府。拿鞫嚴問。快正王法。請黑山島圍籬罪人龜柱。亟加嚴鞫。快正王法。請削黜罪人洪樂純。爲先中途付處。答曰。不允。
정조 4년
大司諫李敬玉。掌令權德訓。獻納尹長烈啓曰。請彦衡養遂獻遂。竝令王府。設鞫嚴問。請還寢會遂。絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥藉之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。請洪國榮。爲先亟施遠竄之典。答曰。不允。第六件七件事。亟停勿煩。
정조 4년
掌令權德訓啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請梁山郡移配罪人錫達。依律處斷。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴鞫。期於得情。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。請楸子島安置罪人李普行。亟令王府。拿鞫嚴問。答曰。不允。請新除授。大司憲金履素。時在京畿驪州地。請斯速乘馹上來事。下諭。依啓。
정조 4년
獻納尹長烈啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。請遠竄罪人安兼濟李宅鎭。亟令王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請濟州牧減死定配罪人範聖。依律處斷。請減死定配罪人德秀。亟令王府。更加嚴鞫。快正王法。請逆賊尙魯。亟施孥戮之典。措辭見上答曰。不允。第九件事。亟停勿煩。
정조 4년
兵曹判書李衍祥疏曰。伏以臣。本迂拙之一措大耳。空疎譾劣。文質無當。歷試內外。未效涓埃之報答。驟躋隆顯。徒荷天地之洪造。位加而罪逾著。恩深而懼益切。閑司冗官。尙無稱塞之望。矧玆夏官之長。責任甚重。摠領中權。管轄五營。苟非練達戎務。鎭服衆情者。不宜居之。如臣綿薄。夫豈擬議於萬分之一哉。只緣格外特授。適在於親政迫近之日。短章陳籲。未蒙允兪。天牌屢降。義分是懼。章皇出肅。冒沒承膺。而生疎迷謬。自分顚沛。及夫登筵而開政也。厚蒙寬假之殊渥。獲免僨誤之重戾。此莫非我聖上攸賜也。臣仰戴隆私。感極涕零。惟是政目始播。瘡疣莫掩。日昨大僚筵奏。雖未得其詳。而例推薄警。猶屬太恕。臣固滿心恧蹙。又何敢自解也哉。至於三度呈告。自有格例。而飭敎之下。不敢膠守。竭蹶趨承。有違常規。廉防旣乖。惶愧冞深。臣實自訟。人謂斯何。諉以已出。因仍蹲冒。斷無是理。玆敢略控肝膈之懇。仰瀆崇嚴之聽。伏乞聖慈。俯賜鑑諒。亟遞臣本兼諸任。以幸國事。以安私分。不勝幸甚。答曰。省疏具悉。方圖責成。卸何言哉。卿其勿辭行公。
정조 4년
庚子六月二十五日。上御誠正閣。左副承旨入侍時。左副承旨徐有防。記事官金載瓚。記注官張顯慶。記事官徐龍輔。以次進伏訖。命書傳敎曰。今番放未放中。同罪未放之類。有抄啓之命矣。觀此別單。無非逋奴逋吏。數亦夥然。而同罪或因上言。或因覆啓。前已蒙放。則其在一視之道。不可一放一仍。一竝點下當放者。爲四十九人。減等者爲九人。依此擧行。而此乃旣念均一之政。又屬曠蕩之意而然。殊乖愼無赦之義。適啓希僥倖之漸。以此意令諸道知悉。莫以疏放之由於縱弛。此後另加束濕。從近當送綉衣。察其勤慢。爲先自備局措辭行會。因此思之。近來刑曹覆啓淆濫。無異於上言。何以則近千包逋吏。配未經年。而無難請放。何以則十餘石逋吏。流至數歲。未嘗擧論。若此不已。則法無所施。奸無所戢。而微眚例勘。反重於減律貸死之徒。寧有如許事理。未可謂之好生之德。欽恤之典也。自今此等事覆啓。無論上言與放未放。必也參考年數與罪名。審量稟處。無復如前窒礙之弊。上曰。吏判由行。何日當發云耶。有防曰。今日似當下去矣。上曰。其家聞甚貧寒云。鄕庄。果何如。有防曰。臣亦曾歷見。則草覆小屋。不過十餘架。環堵剝落。蕭然若寒士野人居矣。命退。承史以次出。
정조 4년
庚子六月二十五日巳時。上御誠正閣。右副承旨入侍時。右副承旨李鎭恒。假注書趙興鎭。兼春秋金廷龍張顯慶。以次進伏訖。上曰。數日之雨。一直注下。尙無霽意。雖非立秋後冷雨。必有水沈浦落等種種病稼之患。誠可悶也。鎭恒曰。近聞郊外消息。則姑無傷稼之慮。而數日內。如不快霽。則水邊田畓。必多覆沙處。田穀鋤役愆期。難望登熟云矣。上曰。田家之最緊要者。無過於田穀。而若至凶歉。則民生必當艱乏。尤切悶然。仍命讀公事訖。命退。承史以次退出。
정조 4년
庚子六月二十五日戌時。上御誠正閣。坐直承旨入侍時。左副承旨徐有防。假注書趙興鎭。兼春秋金廷龍張顯慶。以次進伏訖。上曰。各司之不得直關於外方。有禁令乎。有防曰。昭在法典矣。上曰。然則兵曹之直關。何故也。大抵各司擧行。不守法禁。怠慢成習。此等不難知之禁令。無難犯之。其可成說乎。有防曰。各司行關之法。發關於各道監營。則各道監營。因上司關文。知委擧行。不易之法令。而間或有時急公事。若自監營指揮。則不無遲滯之患。故或當忙急之時。則直關於該邑。仍成謬例矣。上曰。此後則無論大小事。一有禁令者。無或故犯之意。各別申飭。命退。承史以次退出。
정조 4년
行都承旨李性源坐。行左承旨金夏材坐。右承旨李亨逵坐。左副承旨徐有防坐直。右副承旨李鎭恒坐直。同副承旨金魯淳式暇。注書鄭東浚在外金載瓚仕。假注書趙興鎭仕直。事變假注書沈達漢仕。
정조 4년
徐有防啓曰。大司成鄭志儉。除拜後過三日不爲出肅。依定式推考警責。仍卽牌招察任。何如。傳曰。允。
정조 4년
李亨逵。以都摠府言啓曰。今日入直內三廳。武兼禁軍及軍兵等。當爲中日習射。而國忌齋戒相値。不得爲之之意。敢啓。傳曰。知道。
정조 4년
李性源啓曰。行左承旨金夏材。今日不爲仕進。卽爲牌招。何如。傳曰。允。
정조 4년
傳于李性源曰。都承旨率宣傳官一員入侍。
정조 4년
傳于金夏材曰。軍士房承旨入侍。
정조 4년
徐有防啓曰。懿仁王后忌辰祭。將行於明日。故俄已傳香。仁穆王后忌辰祭。又將行於再昨日矣。目今大雨達夜。一向如霔。大小松漢水勢漲溢。似難通涉。莫重香祝。恐無以及期。其在愼重之道。不可不預爲等待。卽速分付於工曹及京畿監營。多定越川軍。仍又移泊津船。俾得無事涉之地。何如。傳曰。允。發遣宣傳官。無事渡涉與否知來。
정조 4년
以大司成鄭志儉牌不進罷職傳旨。傳于金魯淳曰。只推。
정조 4년
吏曹口傳政事。以金熤爲知義禁。
정조 4년
李鎭恒啓曰。禁府時囚。皆令今日內捧供事。命下矣。新除授禁府堂上。待下批牌招。以爲開坐之地。何如。傳曰。允。
정조 4년
徐有防啓曰。義禁府都事來言。時囚今日內捧供。待判下草記。照律後放送事。命下矣。原情供辭。俄已判下。而議處及照律。判義禁金鍾秀。受由在外。不得擧行云。何以爲之。敢稟。傳曰。令次堂擧行。
정조 4년
徐有防。以奎章閣言啓曰。本閣提學兪彦鎬。時無職名。令該曹口傳付軍職。何如。傳曰。允。
정조 4년
徐有防。以實錄廳郞廳。以摠裁官意啓曰。本廳校讐堂上兪彦鎬。旣已敍用。還爲差下。使之卽爲上來察任。何如。傳曰。允。
정조 4년
李亨逵。以兵曹言啓曰。卽接西所衛將牒報。則曜金門北邊宮墻一間許。頹落云。令紫門監。爲先以把子堅實圍排。急速修築。而金虎門入直砲手八名除出。限修築間。嚴加守直之意。敢啓。傳曰。知道。
정조 4년
又以訓鍊都監言啓曰。本局分授曜金門北邊宮墻一間許。因雨頹毁。金虎門入直軍八名除出把守事。自兵曹草記矣。金虎門入直軍八名除出。限修築間。晝夜輪回守直之意。敢啓。傳曰。知道。
정조 4년
庚子六月二十六日。兼春秋洪光一。禁府。兼春秋金匡國。以實錄廳兼史。擅離本廳。莫知去向。屢度催促。終不入來。以致入侍史官之無人。金匡國從重論。笞五十收贖。解見任別敍私罪。啓。傳曰。分揀放送爲良如敎。
정조 4년
庚子六月二十六日辰時。上御誠正閣。都承旨入侍時。行都承旨李性源。記事官金載瓚金廷龍張顯慶。以次進伏訖。上曰。宣傳官馳往水標橋。看審標上過流之由以來事。分付。騎馬一匹立之事亦分付。上曰。夜雨不至病農否。性源曰。若及今開霽。則豈至害農也。上曰。今年初似豐徵矣。雨水如此關西亦多水沈處云。可悶矣。性源曰。沿水處。每有水患。而今年姑不至大段。此後若雨暘適中。則豈至於失稔乎。上曰。科講便否。卿意則以爲。何如。性源曰。科講之制。大體甚好。雖未保其以此而盡通深旨。而要之有勝於無講之時則明矣。上曰。卿旣經嶺海兩伯矣。兩道中何道爲難治乎。性源曰。海西則人心雖極獷悍。而猶有愚直易化者。嶺南則左右道俗習各異。左道人皆固滯迷頑。扞格難入。右道狡黠機詐。與湖南大同俗矣。嶺俗最爲八路中難治矣。上曰。統營體勢。何如。性源曰。統營地勢。逶迤陡入海口。山圍海停。山海磅礴之勢。於是焉窮。氣勢雄大。措置鞏密。閑山島綰轂其南。菀有猗角之形。李舜臣營壘戰伐之墟。城濠攻守之制。歷歷可按。誠天作之地矣。上曰。統制使威儀。何如。性源曰。雉堞撲地。舸艦迷津。十里轅門。坐擁數十萬水師。三道軍甲。皆受其節制。比之中原。則卽是吳會之一元帥。此乃南方之第一雄鎭也。上曰。年前以統營還政。廟議未決。卿自南來。意見。何如。性源曰。臣在南藩。欲以此事。狀聞變通。而未及爲之矣。蓋統營初非耕作之地。盡是漁採之民錢還事。實爲統民之痼弊也。上曰。然矣。命退。承史以次出。
정조 4년
庚子六月二十六日辰時。上御誠正閣。軍士房承旨入侍時。右承旨李亨逵。假注書趙興鎭。兼春秋張顯慶。記事官徐龍輔。以次進伏訖。上命書傳敎曰。夜雨達宵。而猶不至如霔。測雨器水深。亦不過三四寸。曉頭水標之報。則標上過流云者。必是近來川渠壅閼。專不勤礪於疏濬之政而然。姑不示警。欲觀來效。此後另加惕念爲之。見今霖雨不霽。且値極熱。不必今明內始役。亦令以此知悉。秋間自本橋至永渡橋。而當有考勤慢之擧。申飭濬川司。又命書傳敎曰。注擬極艱。且是略警。前判尹兪彦鎬敍用。仍任閣職。又命書傳敎曰。前判書具善復敍用。上曰。禮房承旨入侍。賤臣承命出。與左副承旨徐有防。偕以進伏。命亨逵先退。上曰。今日穆陵傳香乎。有防曰。俄已傳香矣。上曰。雨勢如此。東郊川渠漲滿。香祝必有阻水之慮矣。仍命書傳敎曰。騎馬一匹立之。宣傳官一員待命。宣傳官待令。上曰。雨勢如此。汝出往東門外。穆陵香祝。平安渡涉與否知入。仍遍看郊外農形以來。命書傳敎曰。日熱如此。禁府時囚。皆令今日內捧供。待判下。仍卽草記。照律後放送。又命書傳敎曰。禁府堂上不備云。未肅拜人員許遞。口傳差出。命退。承史以次退出。
정조 4년
庚子六月二十六日酉時。上御誠正閣。坐直承旨入侍時。左副承旨徐有防。假注書趙興鎭。兼春秋張顯慶。記事官徐龍輔。以次進伏訖。上曰。都目日所下傳敎中。文參上收用之敎。只謄於都政冊。而至於各司朝報則落漏云。緣何故而有此傳敎落漏之事耶。有防曰。都目日傳敎。各司例謄於都目軸。故皆頒布矣。上曰。旣漏於朝報。則中外。何以知之乎。有防曰。朝報。豈有落漏之理乎。上命顯慶曰。都目日藝文館朝報持入。顯慶持入。命讀奏。上曰。傳敎果不落漏耶。有防曰。伊日所下傳敎。盡爲載謄矣。命退。承史以次退出。
정조 4년
行都承旨李性源坐。行左承旨金夏材坐直。右承旨李亨逵坐。左副承旨徐有防坐直。右副承旨李鎭恒坐直。同副承旨金魯淳坐。注書鄭東浚仕金載瓚仕直。事變假注書沈達漢仕。
정조 4년
李亨逵啓曰。知中樞府事具善復。旣受命召之後。謂有情勢。本職不爲肅謝。直爲出去。事體未安。推考警責。何如。傳曰。允。
정조 4년
傳于金夏材曰。左副承承旨入侍。
정조 4년
傳于李性源曰。軍士房承旨入侍。
정조 4년
李亨逵啓曰。訓鍊大將具善復。時無職名。令該曹口傳付職。何如。傳曰。允。
정조 4년
兵曹口傳政事。知事單具善復。
정조 4년
徐有防啓曰。注書鄭東浚。自鄕上來云。卽爲牌招。何如。傳曰。允。
정조 4년
傳于李鎭恒曰。坐直承旨入侍。
정조 4년
傳于徐有防曰。領府事箚子入之。
정조 4년
又以奎章閣言啓曰。奉謨堂書香閣。皆有窩滲漏處。修改事手本啓下矣。修改日字。令日官推擇。則來七月十二日十五日卯時爲吉云。以何日擧行乎。敢稟。傳曰。以十二日爲之。
정조 4년
李鎭恒。以義禁府言啓曰。日熱如此。禁府時囚。皆令捧供。待判下。仍卽草記。照律後放送事。命下矣。時囚罪人李羲星段。各宮稅米之添載稅船。旣有節目。則北漕船隻。雖曰與私船有異。捨置稅船。移載他船。竟有此臭載之弊。誠極可駭。以此照律罪。取考律文。則大明律違令條。有曰。凡違令者笞五十。名例有曰。犯私罪笞五十。解見任別敍。大典推斷條有曰。犯枉法受贓外。笞杖竝收贖云矣。李羲星笞五十收贖。解見任別敍放送。呂善德段。稅穀載運所載。旣有定數。發船亦有定限。而過數添載。晩時裝發。致有此臭載之境。濫載晩發。自有當律。以此照律罪。取考律文。則續大典漕轉條。有曰。發船過限。守令奪告身。大明律不應爲條。有曰。凡不應得爲而爲之。事理重者杖八十。違令條。有曰。凡違令者笞五十。名例。有曰。二罪俱發。以重者論。大典推斷條。有曰。犯私罪。杖八十。奪告身三等。犯枉法受贓外。笞杖竝收贖云矣。呂善德。從重論杖八十收贖。奪告身三等放送。梅潤文段。領運稅穀。爲任不輕。而船隻完破。初旣不審作綜。行船亦不如法。終至於一隻臭載之境。不可以一隻致敗。無論罪之法文。竝與不審船隻。不能作綜之罪。而有所全赦。以此照律罪。取考律文。則續大典漕轉條。有曰。船隻一齊作綜。違令者押領官。以不應爲律論。大明律不應爲條。有曰。凡不應得爲而爲之。事理重者。杖八十云矣。梅潤文。杖八十。以公罪收贖放送。張鉉佐段。殺獄行檢。事體至重。且係時急。而身爲地方官。境內殺獄。發告之後。不卽檢驗。拘囚屍親。拖至累日。致有兩隻私和之擧者。事極萬萬可駭。以此照律罪。取考律文。則大明律告狀不受理條。有曰。凡告殺人及惡逆不受理者杖八十。官司出入罪條。有曰。凡官司斷罪。失於出者減五等。竝吏典爲首。首領官減吏典一等。大典推斷條。有曰。犯私罪杖一百以上之罪決杖。告身盡行追奪。先朝受敎內。王府決杖者。代以金贖矣。張鉉佐囚罪。通減六等杖六十收贖。告身盡行追奪。黃海道金川郡金郊驛。徒一年定配。而以議啓內辭意。具罪目。依例發遣府羅將。押送配所。丁範祖段。傳敎罪人之檢飭防守。責在官長。而不能嚴飭將吏。着實拘束。致有中路逃躱之弊。事之可駭。莫此爲甚。以此照律罪。取考律文。則大明律主守不覺失囚條。有曰。凡獄卒不覺失囚者。減囚罪二等。司獄官減獄卒罪三等。大典推斷條。有曰。犯私罪杖一百以上之罪決杖。告身盡行追奪。先朝受敎內。王府決杖者。代以金贖矣。丁範祖囚罪通減五等。杖六十收贖。告身盡行追奪。洪忠道忠州牧連原驛。徒一年定配。而以議啓內辭意。具罪目。依例發遣府書吏。押送配所。何如。傳曰。允。有功議者。各減一等。丁範祖則失自本邑。則兼官與否。就無可論。此漢自營獄移囚之際。中路逃躱。合有參酌之道。定配則過矣。罷職放送。
정조 4년
又以義禁府言啓曰。時囚罪人李羲星。笞五十收贖。解見任別敍。呂善德。杖八十收贖。奪告身三等。梅潤文杖八十。以公罪收贖。張鉉佐丁範祖等杖六十收贖。告身盡行追奪。徒一年定配事。草記批旨內。有功議者各減一等。丁範祖。罷職放送事。啓下矣。李羲星。六代祖慶祺。扈聖原從功臣云。功減一等。笞四十收贖。付過放送。呂善德。九代祖允秀。靖難原從功臣云。功減一等。杖七十收贖。奪告身二等。梅潤文。祖松竹。揚武原從功臣云。功減一等杖七十。以公罪收贖放送。張鉉佐。七代祖遇漢。靖社原從功臣云。功減一等。杖一百收贖。告身盡行追奪放送。丁範祖。依下敎罷職放送之意。敢啓。傳曰。知道。
정조 4년
領府事鄭弘淳箚曰。伏以臣。於右臂骨節之上。偶患小腫。始殊不至爲慮。數日以來。忽復肆毒。根核盤結。痛楚轉劇。今方雜試薰焫。而全臂不能自運。動作實難自力。明日日次問候。末由進參。罪犯闕禮。合被譴何。藥院重任。不宜暫曠。伏乞聖明。俯垂鑑諒。亟許遞改。仍勘臣瀆擾之罪。以警具僚。不勝幸甚。取進止。答曰。省箚具悉卿懇。聞有愼節。悶慮無已。此時將治。易致失宜。卿其安心勿辭。亦勿進參問候。加意調攝焉。仍傳曰。此批答。遣史官傳諭于領府事。
정조 4년
庚子六月二十七日卯時。上御誠正閣。左承旨入侍時。左承旨徐有防。記事官金載瓚。記注官張顯慶。記事官徐龍輔。以次進伏訖。命書傳敎曰。邊將望。只首望名下。懸錄久勤。此後末副望。如有久勤。如有承傳懸註初入仕。依東銓例。前銜外年歲。亦爲懸註事。分付兵曹。又命書傳敎曰。前大將具善復。授前任。有防曰。訓鍊大將具善復。復授前任事。命下矣。卽爲牌招。命召傳授。何如。上曰。依爲之。出擧條命書榻敎曰。訓鍊大將具善復。卽爲牌招。傳授命召。命退。承史以次出。
정조 4년
庚子六月二十七日卯時。上御誠正閣。軍士房承旨入侍時。右承旨徐有防。記事官金載瓚。記注官張顯慶。記事官徐龍輔。以次進伏訖。上曰。訓將牌招啓辭。以允字書下。卽爲牌招。命書禁府議處草記判付。命退。承史以次出。
정조 4년
庚子六月二十七日申時。上御誠正閣。坐直承旨入侍時。左副承旨徐有防。記事官鄭東浚。記注官張顯慶。記事官徐龍輔。以次進伏訖。上曰。大雨達夜如霔。水勢漲溢。穆陵忌辰香祝。恐難及期利涉。越川軍及津舡。各別待令事。更爲申飭於畿營。可也。有防曰。昨日連爲申飭矣。上命讀領府事鄭弘淳箚子。仍命書箚批訖。命退。諸臣以次退出。
정조 4년
行都承旨李性源坐。行左承旨金夏材坐。右承旨李亨逵坐。左副承旨徐有防坐直。右副承旨李鎭恒坐直。同副承旨金魯淳坐。注書鄭東浚仕金載瓚仕直。事變假注書沈達漢仕。
정조 4년
藥房提調洪樂性。副提調李性源啓曰。庚炎轉甚。伏未審日間。聖體若何。今日臣等。率諸御醫入侍。詳察聖候爲宜。王大妃殿症候。益有差勝之節乎。惠慶宮氣候。何如。中宮殿氣候。何如。臣等不任區區伏慮。敢來問安。竝此仰稟。答曰。知道。各殿氣候一樣。不必入侍矣。
정조 4년
王大妃殿惠慶宮中宮殿。藥房。口傳問安。答曰。知道。
정조 4년
傳于李鎭恒曰。在外宣傳官改差。口傳差出。
정조 4년
吏曹口傳政事。以尹行晉爲左通禮。
정조 4년
徐有防啓曰。來初一日常參。以藏譜閣影幀權安相値。頉稟之意。敢啓。傳曰。知道。
정조 4년
以備忘記。傳于徐有防曰。歲抄留中。意在差待使行渡江也。華職三使臣敍用。
정조 4년
有政。吏批。判書金鍾秀受由在外。參判鄭民始式暇。參議沈豐之進。左副承旨徐有防進。吏批啓曰。判書金鍾秀受由在外。參判鄭民始式暇。小臣獨政未安。何以爲之。敢稟。傳曰。只出緊任。以徐有慶爲漢城右尹。趙時偉爲禮曹參議。尹東晩爲襄陽府使。
정조 4년
兵批。判書李衍祥進。參判李𡊠病。參議李義行病。參知金魯永入直。右承旨李亨逵進。以洪樂命爲知事。吳毅常朴基豐尹敬喆鄭駿采梁埉金峻岳爲宣傳官。申光魯爲訓鍊主簿。閔光升李國培朴晉煥李民秀爲武兼。金鼎燁爲守門將。金永勉金致淇成世柱爲部將。李宗郁金勉禹宋履成玄光國洪源海爲守門將。徐有和爲留營別將。訓鍊參軍單李萬英。副司果鄭駿采。
정조 4년
徐有防。以吏曹言啓曰。再明日景慕宮展拜時。左右通禮。不可不備。而左通禮兪彦脩。在外未肅拜。今姑改差。其代。口傳備擬以入之意。敢啓。傳曰。知道。
정조 4년
庚子六月二十八日。兼春秋張顯慶。進賀兼謝恩正使錦城尉朴明源。副使行副司直鄭元始狀啓。臣等一行。本月十五日。到義州府。十六日奏表文及咨文査對之由。前已馳啓爲白有在果。自十八日以後。大雨連注。三江漲溢。栅外道路。不得通涉乙仍于。臣等仍留待晴是白如可。今則長霖乍止。水勢稍殺。故整頓行具。當日申時量。渡江入去爲白乎旀。方物依例改結裹。分卜作駄則。加把刷馬。爲八駄一隻。而彼中所用不虞備管運餉銀子各四百十六兩六錢七分。依例齎去爲白乎旀。夫馬差使員淸城僉使洪履澤。領率人馬。到栅門雇車後。還送計料爲白乎旀。行中卜定慶尙道安奇驛張明福馬。折骨致斃是白遣。召村驛金得才馬。長水驛金玉成馬。松羅驛李卜龍馬。江原道銀溪驛金㗡卜馬。平陵驛咸哲奉馬。祥雲驛金金夢馬。皆以病蹇。勢難致遠乙仍于。以平安道大同驛宋光之金馬。奴從達馬。奴靑於金馬。高贊述馬。魚川驛朴東秋馬。文卜同馬。金二采馬。代把入去爲白乎旀。書狀官臣趙鼎鎭。義州府尹臣李在學。眼同搜檢卜駄。點閱人馬。則無犯禁之事是白乎等。以緣由馳啓爲白臥乎事。
정조 4년
庚子六月二十八日卯時。上御誠正閣。軍士房入侍時。右承旨李亨逵。記事官金載瓚。記注官張顯慶。記事官徐龍輔。以次進伏訖。命書傳敎曰。來朔日。當由月覲門展拜而來。該房知悉。又命書傳敎曰。再明日乘輿處所。依前爲之。又命書傳敎曰。政官牌招開政。命退。承史以次出。
정조 4년
庚子六月二十八日辰時。上御誠正閣。右副承旨李鎭恒。記事官鄭東浚。記注官張顯慶。記事官徐龍輔。以次進伏訖。上曰。大雨連日霔下。得無傷農之歎否。鎭恒曰。夏節則每多潦水。川邊田畓。間被傷損矣。上命。讀畿營雨澤狀啓。又命讀公事訖。仍命退。諸臣以次退出。
정조 4년
庚子六月二十八日申時。上御誠正閣。坐直承旨入侍時。左副承旨徐有防。記事官金載瓚。記注官張顯慶。記事官徐龍輔。以次進伏訖。上曰。兵批政事初仕望下。懸取才次第京鄕居住以入。武兼望閔光升呂遇周落仕。久近落仕委折及薦名知入。命書傳敎曰。未下直守令。皆令不多日內辭朝。一司未署經守令。申飭憲府。斯速擧行。亦令從近辭朝。命退。承史以次出。
정조 4년
庚子六月二十八日酉時。上御誠正閣。坐直承旨入侍時。右副承旨李鎭恒。記事官金載瓚。記注官張顯慶。記事官徐龍輔。以次進伏訖。上曰。明日次對。以國忌齋日頉稟乎。齋日停次對。古例乎。知入。賤臣還奏曰。每値齋日。則次對不得來會。自前已如此云矣。上曰。近日次對之稀闊。殊非一月六對之意。誠爲可悶矣。鎭恒曰。庚炎方酷。若無時急公事。則賓筵之時或停行。似無所妨矣。命退。承史以次出。
정조 4년
行都承旨李性源坐。行左承旨金夏材坐。右承旨李亨逵坐直。左副承旨徐有防式暇。右副承旨李鎭恒坐直。同副承旨金魯淳坐。注書鄭東浚仕金載瓚仕直。事變假注書沈達漢仕。
정조 4년
李亨逵啓曰。卽伏見黃海兵使趙圭鎭。今春夏等褒貶啓本。則邊將無一人居下。殊無嚴明殿最之意。推考。何如。傳曰。允。
정조 4년
傳于李亨逵曰。禮房承旨。傳香後。持祭報府。與右副承旨入侍。
정조 4년
李亨逵啓曰。禁衛營從事官來言。今日本營軍兵。日次私習云矣。敢啓。傳曰。停。
정조 4년
傳于李性源曰。都承旨奉審承旨入侍。
정조 4년
李性源啓曰。未下直守令。不多日內辭朝。一司未署經守令。申飭憲府。斯速擧行。亦令從近辭朝事。命下矣。諫院署經。旣已爲之。而憲府則掌令權德訓外。皆在外。無以備員擧行。何以爲之。敢稟。傳曰。許遞。政官牌招。開政差出。
정조 4년
又啓曰。新除授臺諫。待下批牌招署經事。命下矣。掌令權德訓。一體牌招。何如。傳曰。允。
정조 4년
有政。吏批。判書金鍾秀受由在外。參判鄭民始進。參議沈豐之進。行都承旨李性源進。以李𡊠爲大司憲。姜李夔爲持平。金頤柱爲敦寧都正。兪彦鎬爲典醫監提調。尹光裕爲戶曹正郞。趙珹鎭爲禮曹佐郞。權熻爲監察。昌城尉黃仁點。奉常直長李之珩單付。
정조 4년
兵批。判書李衍祥病。參判未差。參議李義行入直進。參知金魯永病。承旨李亨逵進。副司直洪檢。
정조 4년
傳于李鎭恒曰。軍士房承旨入侍。
정조 4년
李亨逵啓曰。藏譜閣影幀權奉時。承旨進去事。命下矣。何承旨進去乎。敢稟。傳曰。左承旨進去。
정조 4년
李鎭恒。以吏曹言啓曰。今此永寧殿秋享大祭亞獻官。當以正二品塡差。而老病及罷散外。他無推移分排之路。在前如此之時。有正二品宗臣通融塡差之規矣。今亦依此例。正二品宗臣塡差以入之意。敢啓。傳曰。知道。
정조 4년
李亨逵。以御營廳言啓曰。來七月初一日。景慕宮展拜時。依兵曹節目。集春營入直軍二十名。領軍把摠李鎭邦。哨官張宅基率領。月覲門左邊設布帳外排立。東營入直軍三十名。入直把摠李東弼。哨官河景世率領。宮大門外把守。而竝待標信出用。解嚴後還入直間。集春營哨官李希顔。東營哨官白思珣代直之意。敢啓。傳曰。知道。
정조 4년
庚子六月二十九日卯時。上御誠正閣。左副承旨右副承旨入侍時。左副承旨徐有防。右副承旨李鎭恒。記事官鄭東浚金廷龍徐龍輔。以次進伏訖。上命讀各道雨澤狀啓訖。上曰。大雨之後。爲慮民事。今見諸道狀啓。不至於大段傷農。還可幸也。上曰。民事方殷。此時曠官爲悶。未下直守令。以兩司之不備。未得署經云。今日政新除臺諫。牌招擧行。未下直守令。一兩日內。申飭下送。可也。仍命退。諸臣以次退出。
정조 4년
庚子六月二十九日辰時。上御誠正閣。左副承旨入侍時。左副承旨徐有防。記事官金載瓚。記注官張顯慶。記事官徐龍輔。以次進伏訖。命書傳敎曰。禮房承旨馳詣宗廟景慕宮。奉審摘奸以來。又命書傳敎曰。明日影幀權安相値。景慕宮展拜時。都提調提調中。權安時進參人員。本宮則勿爲來待。令退。承史以次出。
정조 4년
庚子六月二十九日巳時。上御誠正閣。奉審承旨入侍時。左副承旨徐有防。記事官金載瓚金廷龍。記注官張顯慶。以次進伏訖。上曰。奉審則無頉乎。有防對曰。無頉矣。命書傳敎曰。新除授臺諫。待下批牌招署經。命退。承史以次出。
정조 4년
庚子六月二十九日巳時。上御誠正閣。都承旨入侍時。行都承旨李性源。左副承旨徐有防。記事官鄭東浚金廷龍徐龍輔。以次進伏訖。上命有防。讀祭報府。有防讀奏訖。上曰。前後申飭。非止一再。而其所塡差。多有老病。極爲駭然。此後各別擇差之意。更爲申飭。上曰。藏譜閣影幀權奉時。左承旨進去。各別看審敬奉之意申飭。仍命退。諸臣以次退出。
정조 4년
庚子六月二十九日申時。上御誠正閣。軍士房承旨入侍時。右承旨李亨逵。記事官金載瓚金廷龍。記注官張顯慶。以次進伏訖。命書傳敎曰。明日藏寶閣影幀權奉時。待承旨進去。卽爲行禮。又命書傳敎曰。明日應參諸臣。各於公廨淸齋事。預爲。分付。命退。承史以次出。
정조 4년
李鎭恒啓曰。合辭方張之時。諫院無詣臺之員。事甚未安。除在外外。未肅拜呈告人員。竝卽牌招。何如。傳曰。允。
정조 4년
徐有防啓曰。戊申年日記。自正月至十二月。合二十三卷。輸送實錄廳之意。敢啓。傳曰。知道。
정조 4년
李鎭恒啓曰。以正言朴天行洪柱翼。牌不進罷職傳旨。傳曰。只推。
정조 4년
傳于李亨逵曰。侍衛雨具。
정조 4년
傳于徐有防曰。前承旨沈念祖。持校正冊子入侍。
정조 4년
傳于李鎭恒曰。禮房承旨入侍。
정조 4년
李鎭恒。以備邊司言啓曰。卽見全羅監司徐有隣狀啓謄報。則以爲禁御兩營軍上番時。兵使親點上送。雖是令甲。鋤役方張之時。實有妨農之慮。來月十五日上番軍調點一事。以全州營將代送。此後若値農糴之節。則間或以都會邑附近營將代送事。竝請令廟堂稟旨分付矣。正當農務方殷之時。帥臣之按例擧行。實有迎送之弊。番則營將代行。依所請許施。至於兩營軍上番。不特本道而已。此後如此之時。間或代送之請。動兵體重。勢難獨許於本道。以此分付。何如。傳曰。允。
정조 4년
徐有防。以禮曹言啓曰。來七月初三日孝徽宮入廟後。魂宮所排雜物中。鍮器及木物。依前還下戶曹。其餘褥帳各項席子薍簾等物。戶禮曹郞廳。與本宮守奉官。眼同燒火之意。敢啓。傳曰。知道。
정조 4년
李鎭恒。以兵曹言啓曰。新除授造山萬戶金之澤。老母今年七十一歲。且無兄弟。法不當遠離赴任。呈狀乞遞。邊將之親年七十歲。無兄弟獨身者。許遞其任。已有定式。依例改差。何如。傳曰。允。
정조 4년
李亨逵。以兵曹言啓曰。今此仁淑元嬪神主入廟時。陪衛與前後牌軍兵。相考各年謄錄。別單書入之意。敢啓。傳曰。已書下於別單矣。軍兵則堂上將官中。率領事。分付。中軍置之。
정조 4년
李鎭恒。以兵曹言啓曰。去夏三朔能麽兒考講時。戶曹佐郞蔡顯五。工曹佐郞李尙烈。內資寺主簿閔修益。武臣兼宣傳官李光進高碩崙洪梜申亨祿。講一次陣一次不通。訓鍊院主簿趙鎭祿朴瀅。宣傳官宋觀休。武臣兼宣傳官李啓春鄭潤玉全震郁金就明。部將洪禹祚。守門將徐志逸金鼎燁。講一次不通。訓鍊院副正李光燮。判官申協。都摠經歷李義彬。陣一次不通。竝依定式。從重推考。何如。傳曰。允。
정조 4년
李亨逵。以禁衛營言啓曰。本營二番騎士將閔永喆。身病猝重。勢難察任。改差。何如。傳曰。允。
정조 4년
大司憲李𡊠。大司諫李敬玉。掌令權德訓。持平李夔姜忱。獻納尹長烈。副校理金宇鎭。修撰尹尙東權以綱。副修撰金履禧柳孟養啓曰。鄭致達妻之凶逆。前後聲討。已盡其千妖萬惡之罪。凡在血氣之倫者。莫不切齒痛心。噫。危逼聖躬。沮遏大策。厚麟之凶謀。而窩窟則此賊也。推戴逆禶。謀危宗社。範能之逆節。而根柢則此賊也。此豈容一日假息於覆載之間哉。三司之論已及四載。轉而爲合辭之啓。合辭之啓又閱累朔。轉而爲伏閤之爭。至於今日。處分又止於近島黜置。噫嘻。此賊之有萬戮難赦之罪者。殿下之所嘗洞燭者也。無一分可恕之端者。殿下之亦嘗俯諭者也。今何爲而又有此末減之命耶。國無法則已。如其不然。則夫安有謀危宗社之如此賊。而使之首領之得保也。危逼聖躬之如此賊。而施以海島之薄罰耶。殿下之不忍置法。而姑從次律者。不過曰恐傷先王之德也。欲體先王之心也。此則有大不然者。先大王之於渠。止慈至愛之德。如傷若保之恩。是固大聖人人倫之至耳。渠若有一半分人心。則固當謙恭謹畏。奉承聖意。而獨奈狼性難馴。虺毒潛肆。謀逼先王之宗社。而幸賴先大王日月之明。終不爲此賊之所熒惑。赫然明斷。丕建大策。以奠我宗社於億萬年磐石之固。此先王之宏謨英烈。卓越百王。而昭垂萬世者也。惟其梟獍之凶。鬼蜮之情。不及彰著於在宥之日。未克斷恩而正法也。今若以先王慈愛之恩。貸此賊罔赦之罪。則非所以明先王之德。而體先王之心也。管叔致辟。何累於文王之盛德。而恩不掩義。所以爲周公之達孝也。以殿下之聖學高明。見理甚精。而何不劈破此義理之關。明正其亂逆之罪乎。請喬桐府黜置罪人鄭致達妻。夬正王法。以洩神人之憤。乙未冬國家安危之機。至今追思。尙覺凜然。苟有體國大臣。則雖非上敎。固當直請聽政。而伊時首相韓翼謩。徒畏麟賊之氣熖。罔念國勢之岌嶪。不體上敎。徒事彌縫。使宗國大計。幾致難言之境。論其負犯。至爲深重。則向者近地移配。已失太寬。況可以全釋乎。雖以悶旱之聖意。有此收殺之敎。而乍允旋收。有咈輿情。請還寢遠竄罪人韓翼謩金吾草記勿施之命。仍施遠竄之典。金相福之罪可勝誅哉。諸般罪惡之昭在人耳目者。於渠猶屬細故。而乙未冬。相臣疏出之後。瑩中深文之說。稱以所見無異同。麟漢不必知之說。謂以語脈不如此。只此二言。已萬萬凶慘。而至於言根究覈之。此又麟謙之所不敢爲者。昭著之逆節。已難自掩。包藏之禍心。尤極叵測。揆以典刑。萬戮猶輕。而日月漸久。反置尋常。自上處分。不過放逐。在下爭執。只止遠竄。興言及此。心竊慨恨。國無法則已。夫安有罪惡之如此。而終屈王章。使之晏然自在於田里之中乎。請放歸田里罪人金相福。亟令王府。拿鞫嚴問。快正王法。噫嘻。痛矣。龜柱之罪。可勝誅哉。顧其地處。何如。恩造。何如。而不思報效之道。恣其濫猾之性。雖以壬辰疏中語言之。渠若有一分嚴畏儲君之心。豈敢以自內酬酢。登諸章奏。陳之於先大王之前乎。臣等。於筵敎中。若有俯詢。其將何辭仰對之諭。讀之未半。不覺心寒而骨冷。惟彼鳳漢罔赦之罪。國人所共憤。則秉義聲討。宜乎正大。亦何患無辭。而始也締結厚賊。暗逞私憾。終焉慫慂乃叔。恐動天聽。以至於半夜扈衛。幾累先大王聖德。固已萬萬駭痛。而此猶不足。又敢以某年罔極不忍聞之說。恣意筆之於書。以慼我殿下之心。噫嘻。是可忍也。孰不可忍也。大抵龜柱之罪。一則不憚儲君。一則幾累聖德。一則語犯莫重。有一於此。人臣極罪。況兼此數者乎。且以趙峸事言之。其窮凶極惡情節。尤萬萬叵測。殿下旣賜之死。非不知其罪之必可誅也。間因臺啓而拿鞫。尤仰處分之嚴正。終下還寢之命。一令三反。王章太紊。君綱之姑息。國威之屑越。已無餘地。殿下於賊麟。旣已斷恩行誅矣。龜柱之凶逆。何異於賊麟。而一行一否。輿憤益激。又況以今番量翼𨩌諸逆之招觀之。根抵之所萌孽。龜賊也。窩窟之所豢養。龜賊也。其在塞亂源杜禍本之道。尤不容一刻假息於海島。而尙今靳允。憂危轉深。若此度日。則將不知幾許量𨩌。又起於幾處。方來之慮。先事之虞。容有極哉。日前加籬時。雖有待處分之敎。而此賊處分。決不可一刻少待。請黑山島圍籬罪人龜柱。亟加嚴鞫。快正王法。洪樂純。性本奰慝。行又陰譎。平生伎倆。只圖濟己私而充壑慾。素心濫猾。不知敬君父而畏國法。自在當時。世固目之以愚蠢無識之人。及其地處漸盛。形勢漸張之後。癡頑之氣。日以放肆。經營之計。日以安排。噫。其地處之盛。形勢之張。非其自致。卽乃姪之故。則固當與其姪。同心協力。圖報隆恩之萬一。而乃於叔姪之間。反生計較之心。自率舊識。異其趍向。數年之前。又有大小洪之目。已非人理之所可爲。而近來權位益高。主張自辦之後。又値乃姪之謝事。遂生專擅之意。漸謀攘奪之計。別立門戶。廣樹黨與。一世之人。瞠然莫適所向。自古權奸之輩。雖於至親。不相顧藉。而豈忍於父子叔姪之倫。有此變怪也哉。臣固不欲索言。以傷風化。而有口公傳。無人不知。則此人倫之罪人也。殿下之擢用此人者。非爲其才智之出類。德望之踰人也。特以乃姪之叔。或意其一心向國。不負我殿下。而眷遇之隆。反作籍賣之資。委毗之篤。遂爲竊弄之計。乃以爲國家之事。在吾掌握。搢紳之士。入吾圈套。爪牙旣張。鷹犬俱集。以無嚴無忌之心。生不奪不厭之慾。頤指意使。逐去首席。揚揚獨相。志氣橫溢。一國風靡。勢焰日熾。威福不在於上。權柄遂移於下。國勢日孤。人心日懼。噫。殿下或意其不負國家。而乃反忘君負國。至於如此。則此國家之罪人也。嗚呼。北村之人。乃國家之讐也。雖其天網恢恢。脅從罔治。而凡今日爲臣子者。孰不疾惡斥絶。不欲與共立。而惟彼樂純。抑獨何心。忍忘國讐。不捨熟處。有釁累之人。必欲昭釋而收用。已廢枳之人。亦復薦引而不置。李溎尹弘烈李普溫之釁累。果何如。而每稱其冤。嗟惜不已。金鍾正洪檍之廢枳已久。而或擧擬於自己秉銓之時。或力勸於他人行政之日。收召怨國之徒。以爲市恩之計。其心所在。誠不可曉。至於領府事。卽討逆之人。而驅其兄於劇逆之科。必欲湛滅之。兄爲逆矣。弟其免乎。噫。明義錄。卽辨忠逆而正義理之書。則其家之人。尤當服膺講明之。而今乃附逆之人。必欲昭釋之。討逆之人。必欲湛滅之。義理由是而將淆。忠逆由是而莫辨。則此明義錄之罪人也。惟此三大罪。已是罔赦之案。而至若乙未冬。是何等時也。此正人臣明目張膽。矢死靡他之日。而反懷其然豈其然之心。則其罪尤當如何。噫。其所負犯。若是深重。而及其處分。不過削黜。上旣有太寬之失。下必有請討之擧。而餘威所及。莫敢誰何。已過月餘。尙無一言。權勢之隆赫。於此可驗。臣又於近日。仄聽傳聞。有所痛惋而憤慨者。樂純之負犯。或爲之稱冤。殿下之傳敎。或爲之抑勒云云。力抗天威。輕視王言如此。噫嘻。痛矣。背公黨私之徒。只知有樂純。不知有國家。人心之陷溺。胡至此極。而殿下之威令。反不如樂純之勢焰。此而置之。則國之不亡。將無幾矣。請削黜罪人洪樂純。爲先中途付處。答三司曰。不允。
정조 4년
大司憲李𡊠。大司諫李敬玉。掌令權德訓。持平李夔姜忱。獻納尹長烈啓曰。澤遂。爛熳同參於啓能凶慘不道之謀。而只誅其身。王章已失。輿憤未洩。其陰凶情節。其父其弟。萬無不知之理。請彦衡養遂獻遂。竝令王府。設鞫嚴問。會遂之罪惡。與澤遂。一而二。二而一。則啓能凶慘不道之謀。決無不知。而忍杖不服。遽有酌處之命。有乖獄體。請還寢會遂絶島定配之命。仍令王府。嚴鞫得情。李觀源。以啓能之壻。兼有師生之義。啓能凶慘不道之謀。決無不知之理。而以蒙騃爲敎。遽然酌處。有乖獄體。請還寢李觀源定配之命。更令王府。設鞫得情。噫嘻。痛矣。以能賊萬古所無之逆魁。不卽正刑。徑先致斃。輿情莫不痛惋。此豈可以尋常物故。置而不論哉。論其平日罪犯。則陰樹逆種。密倡凶論。慫慂簡恒。爲渠羽翼。糾結厚麟。自作窩主。待國洞執命之日。擬占台府。當李潭秉銓之時。把弄朝權。且以醴酒之說。大北之論。肆然脅持。百計嘗試。倡爲追崇之說。恐動儕流。沮遏代聽之逆。皆其部曲。則亂本凶圖。甚於耇輝師興。究其情節。已是萬戮猶輕。而及夫賊吉之招出後。凶言逆情。尤益綻露無餘矣。噫。癸亥反正之說。太甲桐宮之言。推戴逆禶之謀。某也爲大將。某也爲吏判。某也爲閫帥等說。爛熳於前後諸賊之供。而妖任埋凶之計。究其本則能賊也。逆範懷刃之凶。究其本則能賊也。特以凶頑之故。忍杖徑斃。王章未伸。擧國同憤。今以渠之招辭觀之。雖優爲謀逆。以不少之人。何可遽然承服。又以爲如欲殺之。則速出斬之等語。肆然發惡。而且太甲桐宮之說。果與諸賊。一席酬酢於展開書傳。講其文義云者。與相吉澤遂之招。若合符契。卽此一節。乃渠之結案。旣以遲晩後物故。則不可以未及結案置之。請遲晩後物故罪人啓能。亟施孥籍之典。啓能趾海等諸賊。窮凶極惡。自有天地以來。所未有者。而限以國法。賊能未施孥戮。賊趾兄弟。猶貸其凶種之稚少者。梟種稍長。安知不更肆獍惡。如範吉等所爲者耶。法令有限。而事變無窮。常事守法。處變貴權。從古聖賢。不能無義起者。所以善處變於法外之意。得其時中之權也。今殿下。以自我防之自我啓之。爲持難之端。其防也。固是守法之常也。其啓也。豈非處變之權。而一向膠守。不卽處分。則豈不有欠於懲亂逆防後患之大徑大法耶。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。志恒之罪。可勝誅哉。聖朝之眷注於渠。何如。倚毗於渠。何如。而始旣拔擢於擧世擯棄之中。特又寬宥於贜汚狼藉之後。而少無圖報之意。反肆悍厲之氣。久掌戎權而陰結宦寺。潛連宮人。薄竄南州。益蓄異圖。延妖卜而暗質凶謀。縱傔奴而煽惑愚氓。親而同堂之庶從。近而帶行之傔人。皆不能掩諱。卽此一事。固已難逭於三尺之法。而帳殿訊問之時。着而悖逆。執杖而咆勃。此實無前之凶逆。且與逆來。交情親密。謀議綢繆。換着布袍。昏夜往來。伺探動靜於深嚴之地。對逆來而爛熳酬酢之說。尤是萬古所無之惡逆。窮凶情節。綻露無餘於賊泰之招。密書之頻數往復於逆來。諸囚之供辭。若出一口。情節昭著。無非渠之斷案。以其頑慝抵賴。忍杖徑斃。未施當施之律。王章尙稽。輿憤益切。請物故罪人志恒之支屬應坐者。絶島散配。洪國榮之罪。可勝誅哉。聖上之倚毗。何如。廷臣之期待。何如。而終至於恃功自恣。擅權負國。其彌天之罪。難貰之惡。實不可指數而枚擧也。嗚呼。宗社大計。莫急於廣儲嗣一事。爲今日臣民者。其孰無憂歎顒望之心。而噫。彼國榮。乃敢以拘渠之顔面。嫌渠之勢力等語。肆然發口。至有此事不可再擧之說。對衆揚言。少無忌憚。以爲眩亂聽聞。欺瞞一世之資。其沮戲國家之大事。惟恐權柄之或移者。究厥負犯。實是人臣之極罪。至若作威作福。權傾人主。百官出其門下。八方爭輸賂貨。在渠爲細故耳。負殿下罔極之恩。沮宗國莫大之計。厥罪至此。實關罔赦。及今重臣手寫之箚。三司諸臣之論。次第而發。則尤可見擧國共公之議也。請洪國榮爲先亟施遠竄之典。答兩司曰。不允。第六件七件事。亟停勿煩。
정조 4년
持平李夔啓曰。妖宦壽賢之締結一種嗜利之凶徒。爛熳和通之狀。渠旣明白納招。則豈可一日容貸於覆載之間乎。今此酌處之命。雖出好生之德意。而三尺至嚴。不可島縣爲奴而止。請大靜縣爲奴罪人壽賢。依律處斷。爲奴罪人河翼龍金重得等。敢以罔測之說。做作眞諺之書。暗投宮禁之中。欲售危逼之計。究其所爲。萬萬窮凶。決不可一刻容貸於覆載之間。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。錫達以厚賊之父。尙今偃息於覆載之間者。輿情已極齊憤。而況且犯贓之數。死有餘罪。以此以彼。決不可杖配而止。請梁山郡定配罪人錫達。依律處斷。聖中之罪。可勝誅哉。包藏禍心。主張凶論。敢托不敢言之地。倡出不忍聞之說。作爲窩主。慫慂徒黨。故徐有臣朴宗甲李義駿輩。從而和之。交口讚引。噫嘻。痛矣。先大王朝十三年不着帽。而始仕於殿下。欲展蘊抱之說。尤極萬萬凶慘。且莫重義理。倚托怪鬼輩。欲售疑亂之計者。究厥心腸。與德師載翰。一串貫來者也。不仕於先大王朝者。卽先大王之逆臣。卽殿下之逆臣。豈可一刻容息於覆載之間。而居謫以來。少不畏縮。乃敢聚會學徒。通接官隷。至登繡啓。大臣筵白。雖卽移配絶島。而經年爭執。尙逭王章。窮凶之節。無以嚴覈。亂賊之徒。無所懲畏。請大靜縣定配罪人聖中。亟令王府。設鞫嚴問。期於得情。夬正王法。有臣宗甲義駿。和應聖中叵測之說。推詡薦引。看作奇貨。敢於書筵出入之時。肆然迭奏。噫嘻。痛矣。聖中之主張凶論。罪不容誅。而此輩之同一心腸。尤極痛惋。究厥罪犯。與聖中豈可異同。疑亂大義。欲售媒寵之計者。腸肚相連。情跡難掩。而只緣筵席語祕。尙未聲討。使凶徒無所懲畏。國法久而未伸。已極憤惋。到今日記旣播之後。如此負犯之至重者。不可一刻容貸。而削板放逐之律。不足以懲其罪犯。請削版罪人有臣宗甲義駿。竝令王府。設鞫嚴問。依律處斷。罪人趙濟泰李潤成。俱以逆禶之切姻。凶謀逆節。萬無不知之理。而濟泰則初不刑訊。經先白放。潤成則未盡究覈。遽然酌處。揆以王章。失之太寬。獄體乖當。輿情駭憤。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。罪人趙嵎。以物故罪人峸之弟。今番諸逆陰凶情節。萬無不知之理。而抵賴不服。端緖未究。遽有酌處之命。王章未伸。輿憤益切。請楸子島定配罪人趙嵎。亟寢酌處之命。仍令王府。設鞫得情。夬正王法。瑩中之附麗凶逆。擧世共知。而乙未冬相臣一疏。實關宗社大計。則伊時禍機。迫在呼吸。而瑩中。身爲憲長。敢以未詳知深文等說。顧護凶賊。欲售包藏之心。幸賴先大王日月之明。燭其情狀。至以能猾爲敎。則捨命樂禍之凶。已著於當日而無餘矣。顯忠之典。旣施於其時承宣。則護逆之律。不可以荐棘而止。請薪智島荐棘罪人瑩中。設鞫嚴問。快施當律。後樂。旣以後翼爲弟。且以量𨩌爲黨。則凶謀逆節。必無不知之理。而親問之下。游辭漫漶。至以本不見重於其弟之說。肆然納供。究其情節。極爲叵測。不可以不了了極蠢蠢而有所容貸。請濟州牧定配罪人後樂。亟令王府。更加嚴鞫。期於得情。請定配罪人孫效忠等八宦者。俱極凶獰。終始抵賴。遽有酌處之命。雖出於我聖上好生之德曠蕩之典。而效忠則自是凶孽。旣多負犯。又以逆宦切族。及其鞫問之際。端緖未究。亦無指的發明之端。定配罪人柳仁培。罪人李鳳昌沈德一李德成。俱以逆來之切族。若其在京。則或吹噓應澤。已露腸肚之糾結。及夫放逐。則或出沒城闉。益著蹤跡之陰祕。則志恒與國來。陰凶情節。萬無不知不慘之理。而頑忍不服。效忠仁培。定配而止。鳳昌德一德成。更逐本鄕而止。罪人申世輝。旣與應澤。錢財相資。則可知其情志之親密也。罪人蔡伯周盧聖翊。就捕以後。旣無白脫之端。而未及嚴覈。竝有分揀之命。王章由此而未伸。輿情由此而益憤。請三水府定配罪人孫效忠。泗川縣定配罪人柳仁培。放逐本卿罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。噫嘻。李普行之罪。可勝誅哉。賦性妖邪。行已暗愎。脅肩謟笑。情態難掩。左右閃忽。伎倆漸巧。特一天生宵小之類耳。口密腹劍。林甫之後身。狐媚狼顧。京惇之餘套。以渠處地爲人。幸際承乏。兜攬至此。則不思知分報效之心。敢生眩惑跳踉之計。其貽害世道。將不知至於何境。有識之憂歎。固已久矣。雖以今番事觀之。亦出於計較利害之心。外托懲討之義。內售嘗試之計。是可忍也。孰不可忍。此於渠。猶屬細故。至於明義一部。是何等大義理。而渠之所論本事之外。乃敢攙及於有樹立之大臣。必欲漫漶義理。欺謾君父。包藏禍心。煽動一世。若此不已。則倫綱將至墜地。凶孽亦必生心。噫。彼普行。抑獨何意。循私負國。一至此哉。其心所在。有不可測。而此又渠卽一斷案。何幸聖明俯燭其情狀。處分明快。滿庭臣僚。孰不欽仰。而若論其負犯。不可不一問。快正其罪。請楸子島安置罪人李普行。亟令王府。拿鞫嚴問。答府曰。不允。第六件七件事。亟停勿煩。